《走笔次陶蓬韵送叶参谋归金华》
元代·倪瓒

手把玉芙蓉，青天骑白龙。出入人间世，飞鸿蹋雪踪。

瑶草粲可拾，群峰森玉立。璧月挂天南，离离星斗湿。

君昔在山时，玉韫山有辉。因同白云出，更与白云归。

白云无定处，岂只山中住。河汉共萦纡，经天复东注。

金华牧羊人，游戏不生嗔。笑拂岩前石，行看海底尘。

手调白羽箭，陋彼磨铜砚。一语不投机，归欤宁再见。

士岂始隗乎？全赵匪相如。项王疑亚父，竟尔龙为鱼。

扰扰何时已？百年聊寄耳。良也报仇归，言从赤松子。

去山今几年，还山大学仙。天台司马宅，云气近相连。

作者简介：倪瓒（1301～1374），元代画家、诗人。初名珽，字泰宇，后字元镇，号云林子、荆蛮民、幻霞子等。江苏无锡人。家富，博学好古，四方名士常至其门。元顺帝至正初忽散尽家财，浪迹太湖一带。擅画山水、墨竹，师法董源，受赵孟頫影响。早年画风清润，晚年变法，平淡天真。疏林坡岸，幽秀旷逸，笔简意远，惜墨如金。以侧锋干笔作皴，名为“折带皴”。墨竹偃仰有姿，寥寥数笔，逸气横生。书法从隶入，有晋人风度，亦擅诗文。与黄公望、王蒙、吴镇合称"元四家"。存世作品有《渔庄秋霁图》《六君子图》《容膝斋图》等。著有《清閟阁集》。